GĨCUNJĨ GĨA 18
Hihi nĩ Ngwĩyamũrĩra Jehova na Batithio?
1. Nĩ ũndũ ũrĩkũ wagĩrĩirũo kwĩyũria thutha wa kwĩruta ibuku rĩrĩ?
KWĨRUTA ibuku rĩrĩ nĩ gũgũteithĩtie ũmenye maũndũ maingĩ marĩa Bibilia ĩrutanaga ta kĩĩranĩro kĩrĩa Ngai eranĩire kĩa muoyo wa tene na tene, mũndũ akua athiaga kũ, na kĩĩrĩgĩrĩro gĩa kũriũkio kwa arĩa makuĩte. (Kohelethu 9:5; Luka 23:43; Johana 5:
2. Nĩ kĩĩ gĩatũmire Mũethiopia ende kũbatithio?
2 O na mũndũ ũmwe warĩ Mũethiopia watũũraga matukũ-inĩ ma Jesu nĩ eendaga kũmenya ũrĩa angĩekire. Mũndũ ũcio aahunjĩirio nĩ mũrutwo wa Jesu wetagwo Filipu, thutha wa Jesu kũriũkio. Filipu aahũthĩrire maandĩko kũmuonia atĩ Jesu nĩwe warĩ Mesia. Mũethiopia ũcio nĩ aahutirio nĩ maũndũ marĩa eerutire nginya akiuga ũũ: “Ta rora! Ĩ maya maĩ; nĩ kĩĩ kĩngĩgiria batithio?”
3. (a) Jesu aaheire arũmĩrĩri ake watho ũrĩkũ? (b) Mũndũ agĩrĩirũo kũbatithio atĩa?
3 Bibilia ĩrutanaga atĩ angĩkorũo no wende gũtungatĩra Jehova no mũhaka ũbatithio. Jesu eerire arũmĩrĩri ake ũũ: “[Tuai] andũ a ndũrĩrĩ ciothe arutwo akwa, mũkĩmabatithagia.” (Mathayo 28:19) Jesu nĩ aaigire kĩonereria rĩrĩa aabatithirio. Aarindirũo maĩ-inĩ no ti gũitĩrĩrio aitĩrĩirio maĩ mũtwe. (Mathayo 3:16) O na matukũ-inĩ maya, rĩrĩa Mũkristiano arabatithio agĩrĩire kũrindwo maĩ-inĩ biũ.
4. Kũbatithio gwaku kuonagia andũ arĩa angĩ atĩa?
4 Rĩrĩa wabatithio, ũndũ ũcio ũkoragwo ũrĩ ũira kũrĩ andũ arĩa angĩ atĩ nĩ ũrenda gũtuĩka mũrata wa Ngai na ũmũtungatĩre. (Thaburi 40:
GĨA NA ŨMENYO NA WĨTĨKIO
5. (a) Nĩ ũndũ ũrĩkũ arĩ o mũhaka wĩke nĩguo ũbatithio? (b) Mĩcemanio ya Gĩkristiano nĩ ya bata nĩkĩ?
5 Mbere ya kũbatithio, no mũhaka ũmenye Jehova na Jesu. Nĩ wambĩrĩirie gwĩka ũguo nĩ ũndũ wa kwĩruta Bibilia. (Thoma Johana 17:3.) No ũcio tiguo mũico. Bibilia yugaga atĩ no mũhaka ‘ũiyũrũo nĩ ũmenyo ũrĩa wa ma’ wĩgiĩ wendi wa Jehova. (Akolosai 1:9) Mĩcemanio ya Aira a Jehova nĩ ĩgũgũteithia ũkorũo na ũrata mwega na Jehova. Kĩu nĩ gĩtũmi kĩmwe kĩagĩrĩire gũtũma ũthiage mĩcemanio ũtegũtĩrĩria.
6. Nĩ maũndũ marĩkũ ũrabatara kũmenya kuuma Bibilia-inĩ ũtanabatithio?
6 Jehova nderĩgagĩrĩra ũkorũo ũĩ maũndũ mothe marĩa marĩ Bibilia-inĩ ũtanabatithio. Ndeerĩgĩrĩire Mũethiopia akorũo oĩ maũndũ mothe nĩguo abatithio. (Atũmwo 8:
7. Ũteithĩkĩte atĩa nĩ ũndũ wa kwĩruta Bibilia?
7 Bibilia yugaga ũũ: “Gũtingĩhoteka gũkenia Ngai hatarĩ na wĩtĩkio.” (Ahibirania 11:6) Kwoguo nĩ ũrabatara gũkorũo na wĩtĩkio ũtanabatithio. Bibilia ĩtwĩraga atĩ andũ amwe kuuma taũni-inĩ ya Korintho nĩ maaiguire maũndũ marĩa arũmĩrĩri a Jesu maarutanaga, na nĩ ũndũ ũcio “makĩambĩrĩria gwĩtĩkia na makĩbatithio.” (Atũmwo 18:8) Na njĩra o ta ĩyo, kwĩruta Bibilia nĩ gũgũteithĩtie kũgĩa na wĩtĩkio harĩ ciĩranĩro cia Ngai na harĩ hinya wa igongona rĩa Jesu, rĩrĩa rĩtũkũũraga kuuma kũrĩ mehia na gĩkuũ.
ĨRA ANDŨ ARĨA ANGĨ MA CIA BIBILIA
8. Nĩ kĩĩ gĩgũgũteithia kwĩra andũ arĩa angĩ maũndũ marĩa wĩrutĩte?
8 O ũrĩa ũkwĩruta maũndũ maingĩ Bibilia-inĩ na wone ũrĩa maragũteithia mũtũũrĩre-inĩ waku, noguo wĩtĩkio waku ũgũthiĩ ũkĩgĩaga na hinya. Nĩ ũkũigua ũkĩenda kwĩra andũ arĩa angĩ maũndũ marĩa ũreruta. (Jeremia 20:9; 2 Akorintho 4:13) No nĩ andũ arĩkũ ũngĩra?
9, 10. (a) Nĩ andũ arĩkũ ũngĩambĩrĩria kwĩra maũndũ marĩa wĩrutĩte? (b) Wagĩrĩirũo gwĩka atĩa angĩkorũo nĩ ũrenda kũhunjagia na kĩũngano?
9 No wĩre andũ a famĩlĩ, arata, andũ a itũũra, na arĩa mũrutithanagia wĩra nao maũndũ marĩa wĩrutĩte. Ũndũ ũcio nĩ mwega, no wagĩrĩirũo gwĩkaga ũguo na njĩra njega na ĩrĩ na wendo. Thutha wa ihinda, nĩ ũrĩambĩrĩria kũhunjia na kĩũngano. Rĩrĩa ũkenda kwambĩrĩria kũhunjia na kĩũngano, no warie na ũrĩa ũkũrutaga Bibilia. Angĩkorũo nĩ ekuona nĩ wĩhaarĩirie na nĩ ũratũũra kũringana na ithimi cia Bibilia, inyuerĩ nĩ mũgũikara thĩ na athuri erĩ a kĩũngano.
10 Nĩ ũndũ ũrĩkũ mũkwarĩrĩria? Athuri mekwaria nawe nĩguo mone kana nĩ ũtaũkĩirũo nĩ morutani ma mũthingi ma Bibilia na ũkametĩkia, kana nĩ wathĩkagĩra maũndũ marĩa Bibilia yugaga, na kana nĩ ũrenda gũtuĩka Mũira wa Jehova. Ririkana atĩ athuri marũmbũyagia andũ othe thĩinĩ wa kĩũngano, kwoguo ndũgetigĩre kwaranĩria nao. (Atũmwo 20:28; 1 Petero 5:2, 3) Thutha wa kwaranĩria na athuri, nĩ megũcoka makũmenyithie kana nĩ wagĩrĩire kwambĩrĩria kũhunjia na kĩũngano.
11. Wagĩrĩirũo gwĩka mogarũrũku nĩkĩ mbere ya wambĩrĩirie kũhunjia na kĩũngano?
11 Athuri no makwĩre atĩ nĩ ũrabatara gwĩka mogarũrũku makĩria nĩguo wambĩrĩrie kũhunjia na kĩũngano. Wagĩrĩirũo gwĩka mogarũrũku macio nĩkĩ? Nĩ tondũ rĩrĩa tũrahunjĩria andũ tũkoragwo tũkĩaria ithenya rĩa Jehova na kwoguo no mũhaka tũtũũre na njĩra ĩramũgoocithia.
WĨRIRE NA ŨGARŨRŨKE
12. Andũ othe mabataraga kwĩrira nĩkĩ?
12 Nĩ harĩ na ũndũ ũngĩ arĩ o mũhaka wĩke mbere ya ũbatithĩtio. Mũtũmwo Petero oigire ũũ: “Nĩ ũndũ ũcio-rĩ, mwĩrirei, na mũgarũrũke nĩguo mehia manyu marihũrũo.” (Atũmwo 3:19) Kwĩrira nĩ gwĩka atĩa? Nĩ mũndũ gwĩcokera nĩ ũndũ wa ũndũ mũũru ekĩte. Kwa ngerekano, angĩkorũo nĩ ũreingĩragia ngomanio-inĩ itagĩrĩire, nĩ wagĩrĩirũo kwĩrira. Na o na angĩkorũo ũtũũro-inĩ waku nĩ ũkoretwo ũkĩgeria ũrĩa wothe ũngĩhota gwĩka ũrĩa kwagĩrĩire, no ũrabatara kwĩrira tondũ ithuothe nĩ twĩhagia na nĩ tũbataraga kũhoya Ngai atuohere.
13. ‘Kũgarũrũka’ nĩ gwĩka atĩa?
13 Hihi mũndũ ecokera nĩ ũndũ wa maũndũ aneka nĩguo mũico wa ũhoro? Aca. Petero oigire atĩ no mũhaka mũndũ ‘agarũrũke.’ Ũguo nĩ kuuga no mũhaka ũtigane na mĩtugo yothe mĩũru ũrekaga na wambĩrĩrie gwĩka ũrĩa kwagĩrĩire. Kwa ngerekano, ta hũũra mbica ũgĩthiĩ kũndũ ũtarĩ wathiĩ rĩngĩ. Ũgacoka ũkamenya atĩ nĩ ũhĩtirie njĩra. Ũngĩka atĩa? Hatarĩ nganja no kũrũgama ũngĩrũgama, ũgarũrũke, ũcoke wambĩrĩrie kũgera njĩra ĩrĩa yagĩrĩire. O ũndũ ũmwe na ũcio, o ũrĩa ũreruta Bibilia, rĩngĩ no ũmenye harĩ na mĩtugo kana maũndũ ũrabatara kũgarũrĩra ũtũũro-inĩ waku. Korũo wĩhaarĩirie ‘kũgarũrũka,’ na ũguo nĩ kuuga wĩke mogarũrũku marĩa marabatarania, ũcoke wambĩrĩrie gwĩka ũrĩa kwagĩrĩire.
WĨYAMŨRĨRE JEHOVA
14. Mũndũ eyamũragĩra Ngai atĩa?
14 Ũndũ ũngĩ wa bata wagĩrĩirũo nĩ gwĩka mbere ya kũbatithio nĩ kwĩyamũrĩra Jehova. Mũndũ eyamũragĩra Jehova kũgerera mahoya, akamwĩra atĩ nĩwe arĩthathayagia na atĩ gwĩka wendi wake nĩkuo kũrĩkoragwo kũrĩ ũndũ ũrĩa wa bata mũno ũtũũro-inĩ wake.
15, 16. Nĩ kĩĩ gĩtindĩkaga mũndũ ende kwĩyamũrĩra Ngai?
15 Kwĩra Jehova atĩ nowe tu ũrĩtungatagĩra no ta kwĩra mũndũ wendete atĩ mũgũtũũrania nake ihinda rĩrĩa rĩothe ũrĩ muoyo. Ta wĩcirie ũhoro wa mwanake ũtumĩte ndũgũ na mũirĩtu. O ũrĩa mwanake egũthiĩ amenyete mũirĩtu ũcio, noguo ekũmwenda na ende kũmũhikia. O na gũtuĩka rĩu nĩ itua iritũ harĩ mwanake tondũ nĩ rĩkũmuongerera wĩra, nĩ ekũhikia mũirĩtu ũcio tondũ nĩ amwendete.
16 O ũrĩa ũkwĩruta ũhoro wĩgiĩ Jehova, noguo ũkũmwenda na wende gwĩka ũrĩa wothe ũngĩhota nĩguo ũmũtungatĩre. Ũndũ ũcio nĩ ũgũgũtindĩka ũmwĩre kũgerera mahoya atĩ nĩ ũrĩmũtungatagĩra. Bibilia yugaga atĩ mũndũ ũrĩa wothe ũkwenda kũrũmĩrĩra Jesu no mũhaka “erege.” (Mariko 8:34) Ũguo nĩ kuuga atĩa? Nĩ kuuga atĩ gwathĩkĩra Jehova nĩkuo ũndũ ũrĩa ũrĩigaga mbere ũtũũro-inĩ waku. Gwĩka wendi wa Jehova nĩkuo ũndũ ũrĩa wa bata mũno gũkĩra merirĩria maku kana maũndũ marĩa wendaga kũhingia.
NDŨGETIGĨRE ATĨ WAHOTA KŨREMWO
17. Andũ amwe magaga kwĩyamũrĩra Jehova nĩkĩ?
17 Andũ amwe nĩ magaga kwĩyamũrĩra Jehova magĩtigĩra atĩ mahota gũkinya handũ maremwo nĩ gũthiĩ na mbere kũmũtungatĩra. Matiendaga kũrakaria Jehova, kana rĩngĩ mageciria atĩ maaga kũmwĩyamũrĩra ndakaamoria nĩ ũndũ wa maũndũ marĩa mekaga.
18. Nĩ kĩĩ kĩrĩgũteithagia gũtooria guoya wa kwĩyamũrĩra Jehova?
18 Kwenda Jehova nĩ kũrĩgũteithagia ndũgetigĩre atĩ nĩ ũkũmũhĩtĩria thutha wa kũmwĩyamũrĩra. Wendo waku harĩ we nĩ ũrĩtũmaga wĩke ũrĩa wothe ũngĩhota nĩguo ũthiĩ na mbere kũmũtungatĩra. (Kohelethu 5:4; Akolosai 1:10) Ndũrĩonaga gwĩka wendi wa Jehova kũrĩ ũndũ mũritũ. Mũtũmwo Johana aandĩkire ũũ: “Nĩ gũkorũo kwenda Ngai nĩ atĩrĩ, tũrũmagĩrĩre maathani make; na maathani make ti mũrigo.”
19. Nĩkĩ ndwagĩrĩirũo gwĩtigĩra kwĩyamũrĩra Jehova?
19 Ndũrabatara gũkorũo ũrĩ mũkinyanĩru nĩguo wĩyamũrĩre Jehova. Nderĩgagĩrĩra twĩke maũndũ tũtangĩhota. (Thaburi 103:14) Nĩ arĩgũteithagia gwĩka ũrĩa kwagĩrĩire. (Isaia 41:10) Wĩhokage Jehova na ngoro yaku yothe, “nacio njĩra ciaku nĩarĩkũrũngagĩra.”
UMBŨRA NĨ ŨNDŨ WA ŨHONOKIO
20. Nĩ ũndũ ũrĩkũ ũngĩ ũrabatarania thutha wa mũndũ kwĩyamũrĩra Ngai?
20 Hihi nĩ ũrona ta wĩhaarĩirie kwĩyamũrĩra Jehova? Thutha wa kwĩyamũrĩra Jehova harĩ na ikinya rĩngĩ. Ũrabatara kũbatithio.
21, 22. ‘Ũngiumbũra’ wĩtĩkio waku atĩa?
21 Menyithia mũtabarĩri wa kĩama gĩa athuri atĩ nĩ wĩyamũrĩire Jehova na nĩ ũrenda kũbatithio. Nĩ ekũbanga mwarĩrĩrie morutani ma Bibilia ma mũthingi na athuri maigana ũna. Mangĩona nĩ wagĩrĩire nĩ megũkwĩra nĩ ũkaabatithio kĩgomano-inĩ kĩrĩa kĩrũmĩrĩire kĩa Aira a Jehova. Hĩndĩ ya kĩgomano kĩu nĩ gũgaakorũo na mĩario ĩrataarĩria kũbatithio nĩ kuuga atĩa. Ũrĩa ũkaaruta mĩario ĩyo nĩ akooria arĩa marabatithio ciũria igĩrĩ hũthũ. Ũgĩcokia ciũria icio ũgaakorũo ‘ũkiumbũra’ wĩtĩkio waku.
22 Thutha ũcio ũgaacoka ũbatithio na njĩra ya kũrindwo maĩ-inĩ biũ. Wabatithio andũ othe nĩ makaamenya atĩ nĩ wĩyamũrĩire Jehova na rĩu ũrĩ Mũira wa Jehova.
KŨBATITHIO KŨRŨGAMĨRĨIRE KĨĨ?
23. Kũbatithio “thĩinĩ wa rĩĩtwa rĩa Ithe witũ, na rĩa Mũriũ, na rĩa roho mũtheru” nĩ kuuga atĩa?
23 Jesu oigire atĩ arutwo ake mangĩkabatithio “thĩinĩ wa rĩĩtwa rĩa Ithe witũ, na rĩa Mũriũ, na rĩa roho mũtheru.” (Thoma Mathayo 28:19.) Ũguo nĩ kuuga atĩa? Nĩ kuuga atĩ mũndũ nĩ akũũranĩte ũnene wa Ngai na itemi rĩa Jesu harĩ muoroto wa Ngai, o hamwe na ũrĩa Ngai ahũthagĩra roho wake mũtheru kũhingia wendi wake.
24, 25. (a) Kũbatithio kũrũgamĩrĩire kĩĩ? (b) Tũkwarĩrĩria ũndũ ũrĩkũ thĩinĩ wa gĩcunjĩ kĩa mũico kĩa ibuku rĩrĩ?
24 Kũbatithio kũrũgamĩrĩire ũndũ wa bata mũno. Kũrindwo maĩ-inĩ nĩ kuuga nĩ ta gũkua wakua, watigana na mũtũũrĩre waku wa hau kabere. Nakuo kũrutwo maĩ-inĩ, nĩ kuuga ũkwambĩrĩria ũtũũro mwerũ wa gwĩkaga wendi wa Ngai. Ũndũ ũcio ũronania atĩ ũgũtũũra ũtungatagĩra Jehova. Ririkana atĩ ndwĩyamũrĩire mũndũ, kĩama, kana wĩra mũna, no wĩyamũrĩire Jehova.
25 Kwĩyamũrĩra Ngai nĩ kũrĩgũteithagia ũkũrie ũrata wa hakuhĩ hamwe nake. (Thaburi 25:14) No ũguo ti kuuga atĩ tondũ mũndũ nĩ abatithio nĩ akaahonokio. Mũtũmwo Paulo aandĩkire ũũ: “Thiĩi na mbere kũrutĩra ũhonokio wanyu wĩra mũgĩĩtigagĩra na mũkĩinainaga.” (Afilipi 2:12) Kũbatithio no kĩambĩrĩria tu. No ũngĩtũũra hakuhĩ na Jehova atĩa? Gĩcunjĩ kĩa mũico kĩa ibuku rĩrĩ nĩ kĩracokia kĩũria kĩu.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn